Tisztelt Munkatársak!

A Magyar Agrár- és Élettudományi Egyetem (a továbbiakban: Egyetem vagy MATE) Tudományos Utánpótlást Elősegítő Programot (TUEP) indít az Egyetem oktatói és kutatói szakember-utánpótlásának elősegítése érdekében.
A 21/2021 (VIII.25.) számú Rektori utasítás a Tudományos Utánpótlást Elősegítő Program szabályzata kapcsán elérhető a MATE honlapján.

**A Program célja**:
-    Új tehetségek bevonzása a MATE Intézményfejlesztési Tervében stratégiai irányaiként meghatározott oktatási és kutatási feladataiba.
-    Mentorálási modellek, az oktatók-kutatók mentorálási kompetenciáinak fejlesztése.
-    A fiatalok önálló oktatóvá / kutatóvá fejlődésének támogatása.
Összességében: a MATE oktatói, kutatói állományának fejlesztése, az oktatás és kutatás hazai és nemzetközi versenyképességének növelése.

A programba mentorok (oktatók, kutatók) jelentkezését várjuk 2022. november 1-20. között.

A mentoráltak jelentkezése a TUEP-be 2023 januárjában várható.

**Ki lehet mentor?**
A Program mentora az az oktató vagy kutató lehet, aki megfelel a doktori (PhD) témavezetőkkel szemben támasztott követelményeknek.

**Ki lehet mentorált fiatal oktató-kutató?**
A Programba 30 év alatti, szakirányú osztatlan képzésben, vagy MSc. szakon diplomát szerzett, vagy a MATE-n aktív hallgatói jogviszonnyal rendelkező (szakirányú osztatlan képzésben, vagy MSc. szakon) fiatalok jelentkezhetnek, legalább jó rendű diplomával (hallgató esetén az utolsó lezárt félév átlaga legalább jó rendű).

A doktori iskolába sikeres felvételt nyert, valamint doktoranduszi jogviszonnyal rendelkező hallgatók felvételére nincs lehetőség.

**A mentori pályázat benyújtásának határideje: 2022. november 20.**

**A pályázat benyújtásának módja: jelentkezési lap kitöltésével.**
A mellékelt jelentkezési lapot Erdeiné Dr. Késmárki-Gally Szilvia e-mail címére (Erdeine.Kesmarki-Gally.Szilvia@uni-mate.hu) szükséges eljuttatni.

További sikeres együttműködés reményében.